Covid-19: SA getalle styg oornag tot 116‘n Taxi-pendelaar se hande word met reiniger skoongemaak. (Foto: Nqobile Mbonambi/ANA) Suid-Afrika het nou 116 bevestigde gevalle van die nuwe koronavirus. Dr. Zweli Mkhize, minister van gesondheid, het Woensdagoggend gesê die getal het oornag met 31 gevalle gestyg. Gauteng het nou 16 nuwe bevestigde gevalle van Covid-19; die getal in die Wes-Kaap het met 10 gestyg; in KwaZulu-Natal is daar drie nuwe gevalle aangemeld en in Mpumalanga twee. Mkhize sê in ses van dié gevalle het die oordrag plaaslik gebeur en het die mense geen internasionale reise onderneem nie. Die minister sê hulle maak intussen agtergrondinligting bymekaar om vas te stel presies hoe die pasiënte die virus opgedoen het. “Ons sal inligting aan die publiek vrystel om hulle op die hoogte te hou van hoe die plaaslike oordrag gebeur. “Ons gaan egter nie omvattende besonderhede bekend maak nie omdat ons steeds tot pasiëntvertroulikheid verbind is,” het Mkhize gesê. Die Wêreldgesondheidsorganisasie (WGO) het Dinsdag gesê die dodetal weens Covid-19 staan op 7 426 – ŉ styging van 475 oor die vorige 24 uur, het die Chinese nuusagentskap Xinhua berig. Bykans 180 000 gevalle van Covid-19 is reeds wêreldwyd aangemeld. Dit is ŉ styging van 11 526 gevalle sedert ŉ dag tevore. Die Europese Unie is in die stadium steeds die nuwe episentrum van die virus. Op die Afrika-vasteland is 228 gevalle en vier sterftes weens Covid-19 bevestig. #COVID19SouthAfrica Update. As of this morning, 18 March 2020, South Africa now has 116 confirmed cases of #COVID19. We confirm that there has been an increase of 31 new cases from the 17 March update. pic.twitter.com/0Lv6WAfaXe — NICD (@nicd_sa) March 18, 2020